IR-REGOLAMENT TAL-KUMMISSJONI (KEE) Nru 1852/82
tad-9 ta' Lulju 1982
li jemenda għall-ħames darba r-Regolament (KEE) Nru 2960/77 dwar regoli dettaljati dwar il-bejgħ taż-żejt taż-żebbuġa minn aġenziji ta' intervent
IL-KUMMISSJONI TAL-KOMUNITAJIET EWROPEJ,
Wara li kkunsidrat it- Trattat li jistabbilixxi l- Komunità Ekonomika Ewropea,
Wara li kkunsidrat ir-Regolament tal-Kunsill Nru 136/66/KEE tat- 22 ta' Settembru 1966 dwar it-twaqqif tal-organiżazzjoni komuni tas-suq dwar żjut u xaħmijiet[1], liema Regolament kif suġġett għall-aħħar emenda permezz ta' Regolament (KEE) Nru 1413/82[2], u partikolarment Artikolu 12(4) ta' l-istess Regolament,
Billi Artikolu 1(2) tar-Regolament tal-Kummissjoni (KEE) Nru 2960/77[3], kif emendat għall-aħħar darba permezz ta' Regolament (KEE) Nru 3473/80[4], jistipula illi meta ż-żejt taż-żebbuġa miżmum minn aġenżiji ta' intervent jiġi mibjugħ għall-esportazzjoni, ż-żejt għandu jiġi esportat fi żmien ħames xhur wara x-xahar tal-bejgħ;
Billi l-esperjenza uriet illi l-esportaturi jiltaqgħu ma' diffikultajiet fl-osservanza tat-terminu fil-każ ta' ċerti destinazzjonijiet; billi t-terminu għandu jiġi mtawwal b'dak iż-żmien neċessarju sabiex l-esportazzjoni titmexxa kif suppost;
Billi presentement ir-rfużjoni għall-esportazzjoni mhiex qed tingħata għal żjut mhux raffinati; billi, sabiex tiġi żgurata t-tmexxija tajba tal-bejgħ għall-esportazzjoni, għandu jiġi stipulat illi żjut mibjugħa permezz ta' proċeduri permanenti ta' appalt għandhom jiġu esportati fi stat illi jkunu tajbin għal konsum;
Billi, fil-każ ta' żejt taż-żebbuġa mibjugħ minn aġenziji ta' intervent, hemm ir-riskju lli dawn iż-żjut ikunu mħallta ma' żjut mhux trattati u dan għal skopijiet spekulativi; Billi sabiex tipprevjeni dan, Artikolu 1(2) tar-Regolament (KEE) Nru 2960/77 għandu jiġi emendat sabiex jisgura lli ż-żjut mibjugħa mhux b'intervent għandhom jiġu mħallta biss ma' żjut tajbin għall-konsum;
Billi l-miżuri li hemm stipulati f'dan ir-Regolament huma konformi ma' l-opinjoni tal-Kumitat għall-Ġestjoni taż-Żjut u Xaħmijiet,
ADOTTAT DAN IR-REGOLAMENT:
Artikolu 1
Artikolu 1(2) tar-REGOLAMENT (KEE) Nru 2960/77 qed jiġi mibdul b'dan li ġej:
2. Fil-każ ta' bejgħ għall-esportazzjoni, ż-żejt għandu jiġi esportat fi żmien sitt xhur wara x-xahar illi fih ikun inbiegħ mingħajr iktar ipproċessar jew wara li jkun għadda minn xi wieħed mill-proċessi segwenti:
(a) raffinar;
(b) ippakkjar ġo pakki lesti bil-kontenut għadu jrid jiġi stabbilit.
F'kull każ iż-żejt esportat għandu jkun jista' jiġi konsmat mingħajr il-bżonn ta' proċessar ulterjuri. Jista' jiġi mħallat ma' żjut taż-żebbuġa oħrajn u li jkunu tajbin għall-konsum.'
Artikolu 2
Dan ir-Regolament jiġi fis-seħħ fil-jum tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fid-9 ta' Lulju 1982.